text: Politiet trak peberspray
  09 februar 2011 kl. 20.41
  To mænd blev onsdag eftermiddag anholdt af politiet i Fredericia. Den ene stak i første omgang af fra politiet.
  De to mænd sad på en parkeringsplads ved Fredericia Sygehus og generede forbipasserende. Blandt andet blev en cyklist væltet af sin cykel, oplyser fredericiainfo.dk.
  Politiet måtte bruge peberspray for at passivisere uromagerne.
  Den ene uromager forsøgte at komme sin kammerat til undsætning, da kammeraten blev lagt i håndjern, hvorefter han stak af.
  Han blev senere anholdt på Fredericia Sygehus, hvor han søgte hjælp til at få renset sine øjne for peberspray.
  De er nu sigtet for at modsætte sig anholdelse.
  